ET Euroopa Liidu Teataja C 372/4

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2015/C 372/04)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„HUILE D’OLIVE D’AIX-EN-PROVENCE”

ELi nr: FR-PDO-0105-01279 – 17.11.2014

KPN ( X ) KGT ( )

1. Taotlejate rühm ja õigustatud huvi

Syndicat AOC Huile d’olive d’Aix-en-Provence Maison des agriculteurs 22 avenue Henri Pontier 13626 Aix-en-Provence Cedex 01 Tel/faks +33 442963708 E-post: huileoliveaix@orange.fr

Aix-en-Provence’i oliiviõli kaitstud päritolunimetuse ametiühing koosneb nimetatud oliivide ja oliiviõli tootjatest ja töötlejatest ning tal on seega õigustatud huvi muutmistaotluse esitamiseks.

2. Liikmesriik või kolmas riik

Prantsusmaa

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☒ Päritolutõend — ☒ Tootmismeetod — ☐ Seos geograafilise piirkonnaga — ☒ Märgistus — ☒ Muu: kontroll

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline. — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitata määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

Toote kirjeldus

Tootekirjeldust täpsustati ja täiendati, et täielikumalt arvesse võtta tootjate oskusteavet ja tavasid. Täpsema kirjeldamise tulemusel eristati tooted „Huile d’olive d’Aix-en-Provence” (Aix-en-Provence’i oliiviõli) ja samanimeline toode, mille nimetusele järgneb märge „olives maturées” (küpsed oliivid). Küpsetest oliividest valmistatud oliiviõli oli hõlmatud juba algse registreerimistaotlusega, milles toote määratlus oli suhteliselt lai, kuid küpsetest oliividest valmistatud oliiviõli kui sellist ei käsitletud. Selline eristamine on kooskõlas taotlejate rühma sooviga iseloomustada toodet ja määratleda see täpsemalt ning edastada tarbijale täpne info. Täpsustus on kooskõlas oliiviõli turu praeguse arengutasemega: tarbija on saanud kõnealuses valdkonnas teadlikumaks ning eristamine võimaldab vastata turunõudlusele. Enne 1950ndaid aastaid sundisid kasutatavad õlipressimisriistad ja tootmisrajatiste piiratud tootmisvõimsus tootjaid varuma hooaja jooksul oliive mõni päev enne pressimist. Seejärel aga hakati arendama välja kaasaegsemaid pressimisviise ning oliivide küpseda laskmise etapi sai kõrvale jätta. Aix-en-Provence’is tegutsevad õlipressimisettevõtjad ei ole aga osa toodetava oliiviõli puhul siiski loobunud tavast lasta oliive enne pressimist paar päeva küpseda. Analüütilised ning maitse- ja lõhnaomadused määratakse kindlaks sõltuvalt oliivide küpsusastmest enne nende töötlemist:

— eelnevalt mitte küpseda lastud oliividest toodetud õli vabade hapete maksimumsisaldust vähendati tasemeni 0,8 grammi 100 grammi toote kohta, eelnevalt küpseda lastud oliividest toodetud õli puhul jäi see näitaja tasemele 1,5 grammi 100 grammi toote kohta;

— täpsustati lõhnaomadusi:

— eelnevalt mitte küpseda lastud oliividest toodetud õli iseloomustab värske rohu, toore artišoki ja mõnikord vanilje aroom. Värske rohu ja/või toore artišoki aroom on esindatud ka maitses, mida mõnikord täiendab kreeka pähkli, värske metsapähkli ja punaste marjade aroom. Järelmaitses võib olla tunda pipra nüanssi;

— eelnevalt küpseda lastud oliividest toodetud õli iseloomustab suhteliselt intensiivne aroom, milles domineerib röstitud leiva, musta oliivi ja küpsetatud artišoki aroom, mida mõnikord täiendab kakao- või vaniljearoom. Maitses domineerib juuretiseleiva, musta oliivi, kakao ja küpsetatud artišoki aroom;

— tootespetsifikaati täiendati mõruduse ja kibeduse tasemega:

— eelnevalt mitte küpseda lastud oliividest toodetud õli kibedus ja mõrudus varieeruvad nelja kuu jooksul pärast pressimist ühest viie punktini rahvusvahelise oliivinõukogu organoleptilisel skaalal, misjärel need jäävad järk-järgult tasemele ühest kolme punktini;

— eelnevalt küpseda lastud oliividest toodetud õli kibeduse ja mõruduse näitajad on nelja kuu jooksul pärast pressimist kuni kaks punkti rahvusvahelise oliivinõukogu organoleptilisel skaalal, misjärel need jäävad järk-järgult ühe punkti tasemele.

Muu hulgas vähendati peroksiidarvu tasemele 15 mekv O2/kg (varem 20), et edukamalt säilitada toote kvaliteet tarbijani jõudmisel.

Teguri K270 piirmäär jäeti välja, kuna see näitaja on tugevas korrelatsioonis happesuse ja peroksiidarvuga. Väljajätmine ei mõjuta seega õli kvaliteeti ega omadusi ulatuses, milles happesuse ja peroksiidarvu lubatud ülemmäärad on kindlaks määratud.

Õli kirjeldusest jäeti välja viide neitsioliiviõlile, sest viimase omadused on seotud õli happesusega ning toode „Huile d’olive d’Aix-en-Provence” võib kuuluda ka ekstra neitsioliiviõli kategooriasse.

Päritolutõend

Võttes arvesse riiklikes õigusaktides ja eeskirjades tehtud muudatusi, konsolideeriti osa „Tõendid selle kohta, et toode pärineb määratletud geograafilisest piirkonnast” ning selles on esitatud eelkõige deklareerimise ja registrite pidamisega seotud kohustused, millega tagatakse toote jälgitavus ja tootmistingimuste järgimine.

Seda osa täiendati lisaks mitme sättega registrite ja deklareerimisdokumentide kohta, mis võimaldavad tagada toodete jälgitavuse ja kontrollida nende vastavust tootespetsifikaadi nõuetele.

Tootmismeetod

— Peamised sordid: praegu vilja kandvate oliiviistanduste olukorra analüüsist ilmnes, et minimaalselt nõutav 80 % peamistest sortidest pärit oliividest pärineb juba neist. Seetõttu tehti ettepanek jätta välja algselt 2019. aastaks määratud tähtaeg, millal tuleks minimaalselt nõutav protsendimäär saavutada.

— Täiendavad sordid: selleks et lihtsustada kontrolli sortide vastavuse üle tootespetsifikaadi nõuetele, kantakse nimekirja mõned vanad kohalikud sordid, mida loetakse täiendavateks sortideks: „Ribier”, „Sabine”, „Saurine”, „Sigeoise” ja „Triparde”. Esitatud nimekiri ei ole siiski ammendav, hõlmates enam esindatud sorte.

— Tolmlevad sordid: kuna nimekirja jäetud oliivisordid ei ole isetolmlevad, seisneb muudatus tolmlevate oliivisortide võimaliku olemasolu korral nende lisamises, tingimusel et need asuvad asjaomases istanduses ühtlaselt hajutatuna ja selliste puude arv ei ületa 5 % puude koguarvust, vastavalt praegusele tavale. Sellistelt puudelt pärit oliivide kasutamine on lubatud.

— Istutustihedus: istutustihedust käsitlevaid sätteid ei muudetud, kuid arvutusmeetodit täpsustati ja minimaalseks puudevaheliseks distantsiks määrati neli meetrit.

— Vahekultuuride kasvatamine: Selleks, et parandada toote kvaliteeti ega ei tekiks konkurentsi noorte oliivipuudega, kehtestati vahekultuuride kasvatamise keeld istandikes, mille oliividest toodetakse KPNiga oliiviõli, eesmärgiga parandada toote kvaliteeti. Sellest hoolimata võib kohalikele tavadele toetudes olla oliiviistanduses ka viljapuid, kuna see ei halvenda hinnangute kohaselt lõpptoote kvaliteeti, tingimusel et nende hulk ei ületa 5 % asjaomase maatüki puudest.

— Niisutamine: tehti ettepanek määrata kindlaks niisutamise lõpetamise tähtpäev. Sellega asendatakse esialgne säte, millega lubatati niisutamist oliivide küpseks saamiseni. Nimetatud säte on ebatäpne. Niisutamise lõpetamise tähtajaks määrati seega 30. september.

— Saagikus: täpsustati saagikuse arvutamise meetodit, et vältida mitmeti tõlgendamist. Seega märgitai, et saagikus arvutatakse olenemata oliivide sihteesmärgist koristatud saagi järgi ja majapidamise poolt teatatud kõigi maatükkide keskmisena.

Töödeldavate oliivide piisava kvaliteedi tagamiseks täpsustati sätet vanuse kohta, mil puud hakkavad vilja kandma: puud peavad olema maatükile istutatud vähemalt viis aastat tagasi.

— Saagikoristus: selleks et paremini piiritleda tavad ning tagada korjatavate oliivide kvaliteet, kehtestatakse erinevad sätted saagikoristuse kohta.

— Saagikoristuse algus: saagikoristuse alguse kuupäev määratakse kindlaks pädeva asutuse esindaja (INAO (Institut National de l’Origine et de la Qualité) direktor) otsusega, mis tehakse taotlejarühma põhjendatud ettepaneku alusel.

— Lubatud saagikoristusmeetodid: täpsustati mehaanilise korjamise luba, kuid lubatud meetodeid ei muudetud. KPNi registreerimisel esitatud tootespetsifikaadis on ette nähtud, et oliivid korjatakse otse puult, kasutamata nende varisemist soodustavaid aineid, kuid korjevõrkude kasutamine on sellest hoolimata lubatud. Käesoleva redaktsiooniga kavatsetakse muu hulgas keelata kasutada varisenud oliive (liiga küpsed või kahjustatud). Käesoleva redaktsiooniga ei keelata aga selliste mehaaniliste saagikoristustehnikate kasutamist, mille puhul tuleb kasutada korjevõrke. Kavandatava muudatusega ei muudeta seega lubatud korjetehnikaid, vaid üksnes täpsustatakse neid;

— Enne pressimist küpseda lastavate oliivide säilitustingimuste muutmine: selliste oliivide puhul jäeti välja sõrestikuliste kastide nõue. Kui oliive soovitakse enne pressimist kergelt anaeroobselt fermenteerida, ei ole neid vaja ladustada õhutatavates mahutites.

— Õli tootmiseks kasutatavate oliivide kvaliteet ja tarnetähtaeg: täpsustati töödeldavate oliivide kvaliteeti käsitlevaid nõudeid, et selgitada eelnevalt nimetatud kahjustusteta oliivide mõistet. Sättele lisatakse puudustega oliivide maksimaalne osakaal partiis: „Siiski võib igas õli tootmiseks kasutatavas partiis olla kuni 15 % kahjustatud (ussitanud, nokitud, külmunud, külmakahjustustega, pruunistunud) oliive.”

Tootespetsifikaadis sätestatud oliivide pressimisettevõttesse tarnimise ning nende koristamise ja pressimise vahelise säilitamise maksimumtähtaega kohaldatakse mõlema töötlemisviisi puhul (oliivide eelneva küpseda laskmisega ja ilma selleta). Selleks et viia kooskõlla töödeldavate oliivide kvaliteet ja õli tootmise viis, tehti ettepanek:

— enne pressimist mitte küpseda lastavate oliivide puhul lühendada koristuse ja tarnimise ning koristuse ja pressimise vahelist tähtaega vastavalt kahele ja neljale päevale;

— enne pressimist küpseda lastavate oliivide puhul piirata koristuse ja tarnimise vahelist tähtaega nelja päevaga ning lubada pikendada koristuse ja pressimise vahelist tähtaega, nii et see on 4–10 päeva.

— Õli tootmiseks kasutatavate oliivide küpsus: tootespetsifikaadis nähti ette, et oliivid koristatakse küpsena. Selleks et täpsustada toote „Huile d’olive d’Aix-en-Provence” omadustega kooskõlas olevat küpsust ning selle kontrollimist, sätestati, et pressimise etapis sisaldavad töödeldavad oliivipartiid „vähemalt 40 % peaaegu küpseid oliive (muutunud säravrohelisest kollaseks);”

— Õli pressimine: täpsustati peamiste sortide osakaalu õlis: vähemalt 60 % oliividest peab pärinema peamistest sortidest. Muudatus tehti selleks, et tagada toote „Huile d’olive d’Aix-en-Provence” mitmesordiline iseloom ning peamiste sortide valdavus.

Sõnastuse selguse huvides soovisid tootjad, et lisataks täielik loetelu oliiviõli tootmisel lubatud tootmismeetoditest ja -etappidest. Lisati järgmised tootmisetapid: lehtede eemaldamine, peenestamine, segamine, õli eraldamine tsentrifuugimise või pressimise teel.

— Õli ladustamine: selleks et kaitsta turustusetapis õli kvaliteeti, lisati lause: „Õli hoitakse optimaalsetes säilitustingimustes, pimedas ja jahedas ruumis, mille temperatuur kõigub vähe.”

Märgistus

Päritolunimetust hõlmavad märked toote märgisel viidi vastavusse määruse (EL) nr 1151/2012 sätetega. Küpsetest oliividest valmistatud õli puhul kehtestati täiendava märke „olives maturées” kohustuslikku lisamist käsitlev säte. Lisaks on kohustuslik esitada kaitstud päritolunimetusega toote „Huile d’olive d’Aix-en-Provence” märgisel Euroopa Liidu kaitstud päritolunimetuse sümbol ja märge „appellation d’origine protégée” (kaitstud päritolunimetus) või „A.O.P.” (KPN).

Muu

Seoses riiklike õigusaktide ja eeskirjade arenguga esitatakse punkt „Riiklikud nõuded” tabelina, milles on loetletud peamised kontrollimist vajavad üksikasjad, nende viiteandmed ja hindamismeetod.

KOONDDOKUMENT

„HUILE D’OLIVE D’AIX-EN-PROVENCE”

ELi nr: FR-PDO-0105-01279 – 17.11.2014

KPN ( X ) KGT ( )

1. Nimetus(ed)

„Huile d’olive d’Aix-en-Provence”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Toodet „Huile d’olive d’Aix-en-Provence” iseloomustab värske rohu, toore artišoki ja mõnikord vanilje aroom. Värske rohi ja/või toores artišokk on esindatud ka maitses, mida mõnikord täiendab kreeka pähkli, värske metsapähkli ja punaste marjade aroom. Järelmaitses võib olla tunda pipra nüanssi. Enne esmakordset turustamist varieeruvad õli kibeduse (käesoleva koonddokumendi tähenduses ka teravus) ja mõruduse näitajad nelja kuu jooksul pärast pressimist ühest viie punktini rahvusvahelise oliivinõukogu organoleptilisel skaalal, misjärel need jäävad järk-järgult ühest kuni kolme punkti tasemele.

Oleiinhappena väljendatud vaba happe sisaldus on kuni 0,8 grammi 100 grammi kohta.

Toodet „Huile d’olive d’Aix-en-Provence”, millele järgneb märge „olives maturées”, iseloomustab suhteliselt intensiivne aroom, milles domineerib röstitud leiva, musta oliivi ja küpsetatud artišoki aroom, mida mõnikord täiendab kakao- või vaniljearoom. Maitses domineerib juuretiseleiva, musta oliivi, kakao ja küpsetatud artišoki aroom. Seda õli iseloomustab ka väga vähene mõrudus ja teravus. Mõruduse ja teravuse näitaja on nelja kuu jooksul pärast pressimist kuni kaks punkti rahvusvahelise oliivinõukogu organoleptilisel skaalal, misjärel need jäävad järk-järgult kuni ühe punkti tasemele. Oleiinhappena väljendatud vaba happe sisaldus on kuni 1,5 grammi 100 grammi kohta.

Toode „Huile d’olive d’Aix-en-Provence”, millele järgneb märge „olives maturées”, on eriti õline õli.

Peroksiidarv oliiviõli esmakordsel turustamisel on kuni 15 mekv O2/kg.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Oliiviõli toodetakse oliividest, mis pärinevad istandustest, kus vähemalt 80 % puudest kuulub järgmistesse nii-öelda peamistesse sortidesse: „Aglandau”, „Cayanne” ja „Salonenque” (esindatud peab olema vähemalt kaks sorti); lisaks on esindatud nii-öelda täiendavad sordid, näiteks „Bouteillan”, „Grossane”, „Picholine” ja „Verdale-des-Bouches-du-Rhône”; vanad kohalikud sordid (enne 1956. aasta külma kasvanud sordid, millesse kuulub märkimisväärne osa tootmispiirkonna puudest) ja nii-öelda tolmlevad sordid (maksimaalselt 5 %).

3.4. Tootmise erietapid, mis peavad toimuma määratletud geograafilises piirkonnas

Kõik toimingud alates oliivide tootmisest kuni nende töötlemiseni oliiviõliks tuleb teha määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Lisaks toidu märgistamist ja esitlemist käsitlevates õigusaktides sätestatud kohustuslikele üksikasjadele esitatakse kaitstud päritolunimetust „Huile d’olive d’Aix-en-Provence” kandva oliiviõli märgisel järgmised andmed:

— kaitstud päritolunimetus „Huile d’olive d’Aix-en-Provence”, millele järgneb vajaduse korral märge „olives maturées”, mis on kirjutatud kohe pärast kaitstud päritolunimetust tähtedega, mille suurus moodustab vähemalt poole päritolunimetuse kirjutamisel kasutatud tähtedest, ja märge „appellation d’origine protégée” (kaitstud päritolunimetus).

Need tähistused paigutatakse ühel märgisel nähtavale samale väljale. Tähistused kujutatakse nähtavate, loetavate, kustutamatute ja piisava suurusega tähtedega, mis eristuvad selgelt taustal, millele need on trükitud nii, et tähistus oleks selgelt eristatav kõikidest muudest kirjutatud tähistest ja joonistest.

— Euroopa Liidu kaitstud päritolunimetuse sümbol.

4. Geograafilise piirkonna täpne määratlus

Kaitstud päritolunimetust kandva toote „Huile d’olive d’Aix-en-Provence” määratletud geograafiline piirkond hõlmab järgmisi kommuune:

Bouches-du-Rhône’i departemang: — järgmised kommuunid tervikuna: Alleins, Aubagne, Cabriès, Cuges-les-Pins, Gémenos, Lambesc, Les Pennes-Mirabeau, Rognac, Rognes, Roquefort-la-Bédoule, Saint-Cannat, Saint-Chamas, Saint-Mitre-les-Remparts, Vernègues ja Vitrolles; — järgmised kommuunid osaliselt: Berre-l’Etang, Grans, Istres, Marseille, Martigues, Miramas, Le Puy-Sainte-Réparade, Port-de-Bouc, Saint-Estève-Janson ja Salon-de-Provence; — järgmiste kantonite kõik kommuunid tervikuna: d’Aix-en-Provence Nord-Est, Aix-en-Provence Sud-Ouest, Aix-en-Provence Centre, Allauch, Châteauneuf-Côte-Bleue (välja arvatud Châteauneuf-les-Martigues (osaliselt)), Gardanne, Roquevaire, Trets ja Pélissanne;

Vari departemang: — järgmised kommuunid tervikuna: Pourcieux, Pourrières ja Saint-Zacharie.

Määratletud piirkonda ainult osaliselt kuuluvate kommuunide omavalitsuses on kaart, kus on määratud kindlaks geograafilise tootmispiirkonna piir. Kõnealuste kommuunide puhul saab kaardistatud piirkonnaga tutvuda riigi pädeva asutuse veebisaidil kooskõlas Euroopa Ühenduse ruumiandmete infrastruktuuri (INSPIRE) direktiivi nõuetega.

5. Seos geograafilise piirkonnaga

5.1. Geograafilise piirkonna eripära

Toote „Huile d’olive d’Aix-en-Provence” geograafilist piirkonda iseloomustavad järgmised elemendid.

Loodustegurid:

— geograafiline ühtsus: Alam-Provence’i lubjakiviste pinnavormide kagupiirkond;

— ala, mida iseloomustab Provence’i piirkonna kliima (kuivad ja kuumad suved, kuid mõnikord ka madal öine temperatuur talvel);

— sademeid 600–700 mm aastas, põhiliselt tugevate hoovihmade näol, kuid piiratud ajavahemiku jooksul (ligikaudu 70 päeval aastas);

— palju päikesepaistet (keskmiselt ligikaudu 2 700 tundi päikest aastas);

— sage ja tugev lääne- ja loodetuul (mistraal ja tramontana);

— lubjakivikünkad ja -ahelikud võivad küündida enam kui 1 000 meetri kõrgusele;

— karbonaatpinnas, mis on tihtipeale kivine ja vett läbilaskev ning mille pH on 8,1–8,3 ja lubjasisaldus 20–38 %.

Inimtegurid:

— selle piirkonna inimesed kasvatavad oliivipuid ja toodavad oliiviõli ammustest aegadest. Geograafilises piirkonnas on leitud õlipresse, mis pärinevad IV sajandist eKr;

— sajandite jooksul on sõelale jäänud põhiliselt sordid „Aglandau”, „Salonenque” ja „Cayanne”;

— Aix-en-Provence’i oliiviistandustele on iseloomulikud ümarad ja madalad puud, millelt saab korjata oliive käsitsi või peaaegu käsitsi;

— oliivipuid lõigatakse regulaarselt, vähemalt üle aasta;

— oliive korjatakse traditsiooniliselt oktoobri lõpust detsembri lõpuni. Oliivid korjatakse peaaegu küpselt, st enne täielikku valmimist;

— traditsiooniliselt kasutatakse kaht tootmisviisi: kas värskelt korjatud oliividest (ligikaudu 70 % toodetud õlist) või enne pressimist paar päeva küpseda lastud oliividest (ligikaudu 30 % toodetud õlist). Enne 1950ndaid aastaid sundisid kasutatavad õlipressimisriistad ja tootmisrajatiste piiratud tootmisvõimsus tootjaid varuma hooaja jooksul oliive mõni päev enne pressimist. Seejärel aga hakati arendama välja kaasaegsemaid pressimisviise ning oliivide küpseda laskmise etapi sai kõrvale jätta. Aix-en-Provence’is tegutsevad tootjad ei ole aga osa toodetava oliiviõli puhul siiski loobunud tavast lasta oliive enne pressimist paar päeva küpseda. Nii saadud toode on äärmiselt nõutud.

5.2. Toote eripära

Toote „Huile d’olive d’Aix-en-Provence” eripära tuleneb kohalike sortide segust, kusjuures põhilised sordid on „Aglandau”, „Salonenque” ja „Cayanne”.

Sõltuvalt sellest, kas õli tootmisel lastakse oliividel enne pressimist küpseda või mitte, iseloomustavad toodet „Huile d’olive d’Aix-en-Provence” järgmised omadused:

— värskelt pressitud oliividest valmistatud õli iseloomustab põhiliselt värske rohu ja toore artišoki aroom. Järelmaitses võib olla tuntav pipranüanss. Teravus ja mõrudus on esindatud ning enam-vähem rõhutatud;

— enne pressimist küpseda lastud oliividest toodetud õli iseloomustab suhteliselt intensiivne aroom, milles domineerib röstitud leiva, juuretiseleiva, musta oliivi ja küpsetatud artišoki aroom, mida mõnikord täiendab kakao- või vaniljearoom. Iseloomulik on ka väga vähene mõrudus ja teravus.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Geograafilise piirkonna valdavalt lubjane ja vett läbilaskev pinnas, künka- ja ahelikepealsetel terrassidel asuvad istandused, üldiselt mitteäärmuslik temperatuur ja piisavad sademed loovad üheskoos soodsad tingimused kvaliteetoliiviõli tootmiseks, mis seondub Aix-en-Provence’i piirkonna õlitootmise kultuuri arendamisega paljude sajandite jooksul. Ka sage tugev tuul ja pidev päikesepaiste pakuvad häid kasvutingimusi, aidates kaasa vihmavee aurustumisele ning lubades soodsate tingimuste korral rajada istandusi kuni 800 meetri kõrgusele. Tuul sunnib tootjaid kasvatama madalaid ja tavapärase kõrgusega oliivipuid, mis iseloomustavad geograafilise piirkonna oliivikasvatusmaastikku. Geograafilise piirkonna mandrilisus tähendab temperatuurivahemikku, mis võib hõlmata ka talviseid miinuskraade. Kasvatajad on sajandite jooksul välja valinud jääle kõige vastupidavamad ja käsitsi korjeks sobivaimad sordid nagu „Aglandau”, „Salonenque” ja „Cayanne”. Need kolm peamist sorti on õli tootmisel eelistatuimad. Sordid „Salonenque” ja „Cayanne” võimaldavad tasakaalustada sordi „Aglandau” agressiivset maitset hooaja alguses. Geograafilise piirkonna kliimatingimused on pannud kasvatajaid ka korjama oliive oktoobri lõpust detsembri lõpuni enne nende täielikku valmimist, st peaaegu küpsena. Toote „Huile d’olive d’Aix-en-Provence” eripära (aroomi, aga ka mõõdukast väga vähese teravuse ja mõruduse) allikaks on kombinatsioon sortidest, korjeajast ning kiirest pressimisest või oliivide eelnevast küpseda laskmisest. Oliivide pressimiseelne täiendav hoidmine toob kaasa kerge anaeroobse fermentatsiooni, lubades nii toota väga vähese teravuse ja mõrudusega ning laiema aroomiprofiiliga (väga kompleksse ja intensiivse aroomiga) õli. Oliivide kiire õliks pressimine pärast korjet säilitab õli teravuse ja mõruduse ning taimsema aroomi.

Toote „Huile d’olive d’Aix-en-Provence” kuulsuse aluseks on selle omadused. Ajaloolistest dokumentidest ilmneb, et toode „Huile d’olive d’Aix-en-Provence” on alati olnud väga hinnatud. Abee Couture (Miramasi küree) on oma teoses „Traité de l’olivier” (toim. A. DAVID, 1786) öelnud, et see õli on: „kõige hõrgum, kõige hinnatum, kõige täiuslikum, kõige otsitum; parim, mida terves maailmas müüakse.”

Viide spetsifikaadi avaldamisele

(Käesoleva määruse artikli 6 lõike 1 teine lõik)

https://info.agriculture.gouv.fr/gedei/site/bo-agri/document_administratif-862c79a6-7b7b-4b02-9f38-f767a7b81366/telechargement

(1) ELT L 343, 14.12.2012, lk 1.